ໃນວັນທີ 21 ພະຈິກ ຜ່ານມານີ້, ສາມອົງການຈັດຕັ້ງມະຫາຊົນຂອງສະຖານທູດລາວ ທີ່ບາງກອກ, ປະເທດໄທ ໄດ້ຈັດໃຫ້ມີຂະບວນການອອກແຮງງານລວມ ເພື່ອຂ່ຳນັບຮັບຕ້ອນວັນສຳຄັນຕ່າງໆຂອງຊາດເຊັ່ນ: ວັນຊາດ ທີ 02 ທັນວາ ຄົບຮອບ 40 ປີ ແລະ ວັນເກີດຂອງ ປະທານ ໄກສອນ ພົມວິຫານ ຄົບຮອບ 95 ປີ.
ທ່ານ ສຸກນິວອນ ພົມມະສອນ, ຫົວໜ້າຫ້ອງບໍລິຫານສະຖານທູດລາວ ປະຈຳບາງກອກ, ທັງເປັນຫົວໜ້າຂະບວນການອອກແຮງງານໄດ້ກ່າວວ່າ: ການອອກແຮງງານຄັ້ງນີ້ ແມ່ນສ່ວນໜື່ງຂອງກິດຈະກຳຂອງອ້າຍນ້ອງພະນັກງານໃນສະຖານທູດ ເພື່ອຕ້ອນຮັບພິທີສະເຫຼີມສະຫຼອງວັນຊາດ ທີ 02 ທັນວາ ຄົບຮອບ 40 ປີ ເຊິ່ງແຕ່ລະປີພວກເຮົາ ກໍມີການອອກແຮງງານກ່ອນຮອດວັນຊາດ ເພື່ອປຸກລະດົມນ້ຳໃຈຮັກຊາດຂອງອ້າຍນ້ອງພະນັກງານ ໃຫ້ຟົດຟື້ນຂື້ນກວ່າເກົ່າ.
ການອອກແຮງງານ ແມ່ນປະກອບມີໜ້າວຽກຄື: ທາສີເດີນໜ້າສະຖານທູດ, ອານາໄມອ້ອມຮອບສະຖານທູດ, ເກັບມ້ຽນວັດຖຸເກົ່າແກ່ທີ່ເປເພ ແລະ ໜັງສືພິມເກົ່າ ເພື່ອຈຳໜ່າຍອອກ. ການອອກແຮງງານ ແມ່ນມີອ້າຍນ້ອງພາຍໃນສະຖານທູດທັງໝົດປະກອບສ່ວນຢ່າງຟົດຟື້ນ. ກ່ອນຈະເຖິງວັນຊາດ ກໍ່ຈະມີຂະບວນການອອກແຮງງານຂອງອ້າຍນ້ອງພະນັກງານສະຖານທູດເຊັ່ນດຽວກັນ ໃນການປະດັບປະດາ ແລະ ຕິດທຸງທິວອ້ອມຮອບສະຖານທູດ.